Veeartse tydens operasie oorval, aangehouArgieffoto ter illustrasie (Foto: Pixabay) Drie veeartse is vandeesweek oorval en aangehou terwyl hulle ’n operasie op ’n dier by ’n dierekliniek in Bryanston in Johannesburg uitgevoer het. Andre Snyman, stigter van die veiligheidsnetwerk eblockwatch, het aan Maroela Media gesê vermoedelik drie verdagtes het Woensdagmiddag by ’n dierekliniek in Grosvenorweg ingestorm en dadelik na die vertrek beweeg waar drie veeartse aan ’n dier geopereer het. Volgens Snyman is die veaarste, van wie een ’n swanger vrou, vir sowat 30 minute in die vertrek aangehou, voordat die verdagtes met persoonlike besittings op die vlug geslaan het. Niemand is in die voorval beseer nie. Die dierekliniek is intussen geidentifiseer as die Bryanston Avian Exotic and Small Animal Clinic. Volgens Snyman blyk dit om ’n nuwe neiging onder rowers te wees om diereklinieke te teiken. Dít nadat verskeie diereklinieke in die omgewing die afgelope jaar onder rowers deurgeloop het. Dit sluit ’n dierekliniek in Lonehill in. Kapt. Granville Meyer, woordvoerder van die polisie, het intussen die jongste voorval aan Maroela Media bevestig. Die polisie ondersoek ’n saak van gewapende roof. Niemand is nog in hegtenis geneem in verband met die voorval nie.